ANC behou wyk ná taai tussenverkiesingArgieffoto Die ANC het Woensdag ŉ wyk behou ná ŉ taai en vuil tussenverkiesing in die Wes-Kaap. Die tussenverkiesing was in wyk 9 van die Witzenberg-munisipaliteit. Die wyk omvat ŉ uitgestrekte, yl bevolkte landelike gebied in die Skurweberg, wat setel op die dorpie Op-die-Berg tussen Ceres en Citrusdal. Dinge het polities só warm geraak dat die tussenverkiesing uitgestel moes word omdat sommige boere nie die EFF en ANC wou toelaat om kiesers op hul plase toe te spreek nie. Uiteindelik het Mxolisi Ndaba van die ANC koning gekraai in Woensdag se tussenverkiesing deur 638 stemme te trek teenoor 486 vir die DA, 147 vir die EFF en 16 vir Cope. Dit verteenwoordig ŉ swaai van een persentasiepunt na die ANC. Die EFF sal baie tevrede wees met sy beste uitslag in jare in die Wes-Kaap, terwyl die DA se agteruitgang sedert die uitskop van Patricia de Lille voortduur.